钦定古今图书集成/理学汇编/学行典/第113卷 > 兴学会约 > 《虚室铭》元·虞集
## 钦定古今图书集成/理学汇编/学行典/第113卷 > 兴学会约 > 《虚室铭》元·虞集

天地万物，寓形太虚，何有非实，虚则俱无，有室非虚，
何名虚室？室有毁成，而虚无成，无受毁质，室之在虚，
无不加廓，有不加窒。善居室者，反同于虚，万古一息。

《闻见后录》：韩忠献公、宋景文公同召试中选，王德用
带平章事，例当谢，二公有“空疏”之谦言，德用曰：“亦曾
见程文，诚空疏，少年更宜广问学。”二公大不堪，景文
曰：“吾属见一老衙官，是纳侮也。”后二公俱成大名，德
用已薨，忠献谓景文曰：“王公虽武人，尚有前辈激励
成就后学之意，不可忘也。”

《宋史范纯仁传》：“纯仁字尧夫，仲淹子，宣仁后垂帘。司
马光为政，将尽改熙宁、元丰法度。纯仁谓光去其太
甚者可也。差役一事，尢当熟讲而缓行，不然，滋为民
病。愿公虚心以延众论，不必谋自己出，谋自己出，则
谄谀得乘闲迎合矣。”

《见闻录》：徐文贞督学浙中，有秀才结题，内用“颜苦孔
之卓”语，徐公批云：“杜撰。”后散卷时，秀才前对曰：“此句
出扬子云《法言》上。”公即于堂上应声云：“本道不幸科
第，早未曾读得书。”遂揖秀才云：“承教了。”众情大服。

《老子安民章》：“圣人之治，虚其心，实其腹，弱其志，彊其
骨，常使民无知无欲。”

《淮南子主术训》：“清静无为，则天与之时；廉俭守节，则
地生之财；处愚称德，则圣人为之谋。是故下者万物
归之，虚者天下遗之。”

《诠言训》“江有虚舟，从一方来，触而覆之，虽有忮心，必
无怨色。有一人在其中，一谓张之，一谓歙之，再三呼
而不应，必以丑声随其后。向不怒而今怒，向虚而今
实也。人能虚己以游于世，孰能訾之。”

《摭言》：皇甫湜与李生书曰：“近风偷薄进士尢甚，至有
一谦三十年之说。读诗未有刘长卿一句，已呼阮籍
为老兵矣；笔语未有骆宾王一字，已骂宋玉为罪人
矣。书字未识偏旁，高谈稷契；读书未知句度，下视服
郑。”

《省心录》：“知不足者好学，耻下问者自满，一为君子，一
为小人，自取如何耳。”

“屈己者能处众，好胜者必遇敌”，欲常胜者不争，欲常乐者自足。有限之器投之盈满则溢，太虚之室，物物
自容，静躁宽猛，视量之如何耳。

《何子杂言》：“器虚则贮之，满则扑之，木小则培之，大则
伐之。故虚可处，满不可处也；小可处，大不可处也。”
拘虚晤言，山虚而云生，谷虚而泉生，有所受也。君子
虚以受人，故能聚天下之善而时出之，彼溢者恶足
以言！

《侯城杂诫》“人之不幸，莫过于自足。恒若不足故足，自
以为足故不足。瓮盎易盈，以其狭而拒也。江海之深，
以其虚而受也。虚己者，进德之基。”

《正学编》：“人心会天地之虚者也。是故天以虚而成运，
地以虚而成质，人以虚而成生。天非虚则其运滞，地
非虚则其质废，人非虚则其生蹶。故辰极者，天之虚
也；江河渊洞之窍，地之虚也。人心，人之虚也。”

《汲古丛语》：虚器应声，实之则黯然矣。虚室生白，窒之
则黝然矣。故曰：当其无有。器之用心者，神明之舍，应
之主宰也，可不虚乎！